有感
作者：陳宗遠
朝代：宋

paragraphs: 天地不磈立，人爲天地心。
世無經濟學，何以任彌綸。
沛興園綺隠，淵啟虬髯驚。
漢唐造草昧，數子留其名。
我非烟霞徒，息養離世氛。
我非雲水客，眼空觀劫塵。
有身必有用，用世非榮身。
善性自孟子，惡性由荀卿。
氣質誠有駁，良心乃其純。
荀卿言治氣，孟子言養心。
治如治稊稗，惡去善自生。
養如養佳穀，善長惡亦亡。
善善而惡惡，孟荀同臭馨。
安用泥口耳，紛紛爭異名。
寥寥數千載，塵迹汗簡青。
麟死不可作，紀例存其文。
世無公是非，安得真勸懲。
西漢豈無人，氣節冰雪清。
東漢豈無人，長厚性質淳。
特立違時好，心事竟埋堙。
紛紛瀾倒徒，空贏身後名。